‘Haatlike whatsapp’ rede vir kompleks-doodArgief van Leon Coetzee. (Foto: Skermskoot/SABC-video) Themba Thabethe se dood kon vermy gewees het indien ’n “gesiglose persoon” nié doelbewus ’n skermgreep van ’n oënskynlik rassistiese boodskap aan hom gestuur het en die wanindruk geskep het dat Leon Coetzee se vrou die oorsprong van die boodskap is nie. Só het waarnemende regter Kobus Burger Vrydag in die Pretoriase hooggeregshof gesê nadat hy Coetzee van die moord op Thabethe vrygespreek het. Coetzee en Thabethe was albei inwoners van ’n woonkompleks in Montana toe Thabethe die aand van 26 April 2021 Coetzee se vrou oor ’n oënskynlike rassistiese boodskap op ŉ Whatsapp-groep vir inwoners van dié kompleks gekonfronteer het. “Hierdie persoon se aksies kon slegs geneem word met die doel om rassespanning en haat te skep. Ek het nie woorde om my afkeur en afsku met dít wat daardie persoon gedoen het te beskryf nie,” het Burger in sy uitspraak gesê. “Hierdie optrede het gelei tot ŉ tragiese gebeurtenis wat baie slagoffers agtergelaat het: die naasbestaandes van die oorledene wat ’n pa, broer, seun en eggenoot verloor het sowel as die beskuldigde wat daarmee moet saamleef dat hy iemand se dood veroorsaak het.” Staatsgetuies beïndruk nie Die hooggeregshof in Pretoria. (Foto: Maroela Media) Burger het vanoggend gesê die staatsgetuies se onderskeie weergawes van die aand waarop Thabethe deur Coetzee met ’n mes by ’n woonkompleks in die noorde van Pretoria gesteek is, verskil só van mekaar dat dit lyk “asof hulle op verskillende planete was tydens die voorval”. Coetzee is vanoggend, tot die misnoeë van Thabethe se familie, onskuldig bevind aan die moord op Thabethe. Burger het bevind dat nié die getuienis van ’n sekerheidswag óf die van ’n jong seun wat die konfrontasie tussen Thabethe en Coetzee aanskou het, die hof beïndruk het nie. “Hulle was ontwykend, hulle het hulself en mekaar weerspreek sowel die inhoud van hul eie polisieverklarings.” Die jong seun het onder meer getuig dat Thabethe op die aand van 26 April 2021 tot sewe keer gesteek is ten spyte van die feit dat dokters tydens die verhoor getuig het dat die oorledene slegs drie steekwonde op die aand van die voorval opgedoen het. Thabethe is vyf dae later weens “’n massiewe infeksie” aan onder meer orgaanversaking dood. Volgens die staat se getuies het Coetzee die aand van die voorval vir Thabethe met ’n mes bestorm en hom doelbewus gesteek, nadat Thabethe Coetzee se vrou oor ’n oënskynlike rassistiese boodskap op ŉ Whatsapp-groep vir inwoners van dié kompleks gekonfronteer het. “Ek vind dit inherent onwaarskynlik dat die beskuldigde by sy hek sou uitstorm en die oorledene botweg sou steek bloot omdat hy uitgevra het oor die oorsprong van ŉ boodskap,” het Burger vanoggend gesê. “Logika sê vir my daar moes iets meer gebeur het om die beskuldigde se reaksie aan te spoor.” Coetzee het vroeër getuig dat Thabethe die aand op ’n aggressiewe wyse aan sy hek geruk het om sy vrou oor die boodskap op Whatsapp te konfronteer. Die egpaar was egter geensins by dié boodskap betrokke nie. Coetzee het ’n mes uit ’n vertoonkas in sy huis geneem voordat hy en sy vrou na buite is om te hoor waaroor die rumoer gaan. Hiér het Thabethe rassistiese opmerkings teenoor die egpaar gemaak en gedreig om Coetzee met sy eie mes te vermoor. Hy het ook gedreig om Coetzee se vrou en buurvrou leed aan te doen. Volgens Coetzee het hy Thabethe vandaar bloot met die mes probeer verjaag en weg van sy gesin te dryf. Die twee mans het ’n ent weg van Coetzee se huis beweeg waartydens Thabethe twee keer die mes by hom probeer afneem en in die proses beseer is. Thabethe het later ’n derde messteek opgedoen toe hy Coetzee in die straat met ’n klip probeer bydam het en Coetzee gekeer het. Burger het bevind dat Coetzee se getuienis meer geloofwaardig was as dié van die staatsgetuies. Coetzee het volgens hom ook ’n gunstige indruk vanuit die getuiebank op die hof gemaak. Burger het óók nie die getuienis van ’n inwoner in twyfel getrek wat getuig het dat Thabethe in ’n stadium met ’n groot klip in sy hand op Coetzee afgestorm het nie. Die getuie het dié aand uit sy venster na die konfrontasie gekyk en gevrees dat Thabethe Coetzee se kop met die klip sou vermorsel. Burger het eindelik bevind dat sou Coetzee vir Thabethe doelbewus wou vermoor, hy hom herhaaldelik voor sy huis sou doodsteek en nie van die huis probeer verdryf het nie.